 NA MASHIRIKA ROME, ITALIA WAZIRI Mkuu wa Italia Giorgia Meloni amemtema mpenzi wake wa takriban miaka 10 Andrea Giambruno. Meloni alitangaza utengano wake na staa huyo wa runinga, ambaye kwa pamoja wamejaliwa mtoto wa kike ambaye ametinga umri wa miaka saba sasa. Tangazo hilo alipachika kwenye ukurasa wa mtandao wa kijamii wa X mnamo Ijumaa, Oktoba 20, 2023. “Uhusiano wangu na Andrea Giambruno, ambao umedumu karibu miaka kumi, unaishia hapa,” Meloni aliandika mtandaoni. Wawili hawa waliishi pamoja lakini hawakuwa wameoana. “Njia zetu zimeenda kombo kwa muda, na umefika wakati wa kukubali hilo,” aliongeza. Haya yamejiri siku moja baada ya kauli za udhililishaji wa kingono zilizotolewa na Giambruno kufichuliwa katika kipindi cha runinga kwa mara ya pili juma hili. Giambruno, mtangazaji wa runinga, alifumaniwa akitoa kauli za tamaa ya kutaka kuwa kwa uhusiano wa kimapenzi na watangazaji wenzake wa kike wakati hawakuwa hewani katika kipindi chake cha ‘Daily Diary’. Sauti na picha hizo zilizonaswa nyuma ya pazia zilipeperushwa katika kipindi cha matukio ya kejeli kinachofahamika kama ‘The News Slither‘. Rekodi hizi zilirushwa hewani katika programu ya televisheni Jumanne na Alhamisi. “U hali gani, mpenzi? Unajua kuwa fulani na mimi tuko kwa uhusiano? Sisi sote katika kituo hiki cha runinga tunajua, na sasa wewe pia unajua,” Giambruno alisikika akimuambia mwanamke mwingine aliyekuwa haonekani kwenye kamera. “Lakini tunatafuta mtu wa tatu, ili tufanye mapenzi ya watu watatu. Pia ya watu wanne. Ungependa kuwa sehemu ya kundi letu?” akauliza. Katika video nyingine, Giambruno alionekana akishika kinena chake. Meloni anahudumu katika serikali ya mrengo wa kulia inayolinda muundo wa kifamilia ya kitamaduni. Waziri huyu mkuu hakutaja skendo ya udhalilishaji wa kingono na tabia za kuashiria uasherati ambazo Giambruno alihusishwa nazo. Hata hivyo, alikemea “wale ambao walitumai wangemfanya dhaifu kwa kumshambulia kwa msingi wa familia yake.” Kadhalika, alisema ataendelea kutetea urafiki wake na Giambruno. “Na nitatetea, kwa udi na uvumba, binti wa miaka saba ambaye anapenda mama na baba yake, kwa sababu mimi nilishindwa kumpenda wangu,” alisema Meloni ambaye alilelewa na mama yake pekee. TAFSIRI Na LABAAN SHABAAN You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  